
Сажетак: Циљ овог рада је оптимизација процеса екстракције и компаративна анализа конвенционалних (мацерација, Сокслет, шејкер) и савремених (ултразвучна екстракција) метода за изоловање биоактивних једињења, укупних (поли)фенола и каротеноида, из осушене и уситњене коре наранџе. Истраживање је спроведено кроз двије фазе: прелиминарну анализу и главни дио заснован на Box–Behnken дизајну експеримента. У прелиминарној фази (14 узорака) испитиван је утицај броја обртаја шејкера (60–180 o/min), врсте растварача (вода, 64 % и 96 % етанол, ацетон, хлороформ) и типа екстракције на собној температури. Прелиминарни резултати су показали да је за екстракцију (поли)фенола најпогоднији 96 % етанол уз примјену шејкера на 120 o/min, гдје је остварен највећи принос од 18,31 mg GAE/g узорка, док је за каротеноиде најбољи резултат остварен уз исти број обртаја на шејкеру, али уз примјену хлороформа као растварача, са вриједношћу од 142,08 mg/100 g суве масе. На основу оптимизованих параметара, у главном дијелу истраживања (15 узорака) примијењена је екстракција на шејкеру на 120 о/min како би се испитао утицај односа чврсто:течно (1:30, 1:40, 1:50), садржаја етанола (32 %, 64 %, 96 %) и времена екстракције (20, 40, 60 min). Најбољи резултати у главном дијелу за укупне (поли)феноле забиљежени су код узорка 4N и износили су 15,95 mg GAE/g узорка (однос 1:50, 96 % етанол, вријеме 40 min), док је за каротеноиде најбољи резултат остварен код узорка 12N са вриједношћу од 183,52 mg/100 g суве масе (однос 1:40, 96 % етанол, вријеме 60 min). Резултати потврђују да конвенционална екстракција на шејкеру, вођена при оптималним параметрима одређеном методом Box–Behnken дизајна уз примјену 96 % етанола, пружа изразито високу ефикасност у изоловању циљних једињења из коре наранџе.

OPTIMIZATION AND COMPARATIVE ANALYSIS OF CONVENTIONAL AND MODERN METHODS FOR THE EXTRACTION OF BIOACTIVE COMPOUNDS FROM ОRANGE PEEL
Abstract: The aim of this study is to optimize the extraction process and a comparative analysis of conventional (maceration, Soxhlet, shaker) and modern (ultrasound-assisted extraction) methods for the isolation of bioactive compounds, total (poly)phenols and carotenoids, from dried and ground orange peel. The research was conducted in two phases: a preliminary analysis and a main part based on the Box–Behnken experimental design. In the preliminary phase (14 samples), the effects of shaker agitation speed (60–180 rpm), solvent type (water, 64% and 96% ethanol, acetone, chloroform), and extraction type at room temperature were investigated. Preliminary results showed that 96% ethanol combined with a shaker speed of 120 rpm was the most suitable for (poly)phenol extraction, yielding the highest content of 18.31 mg GAE/g of sample, while the best result for carotenoids was achieved at the same shaker speed but using chloroform as the solvent, with a value of 142.08 mg/100 g of dry matter. Based on the optimized parameters, a shaker extraction method at 120 rpm was applied in the main part of the study (15 samples) to examine the effects of the solid–to–liquid ratio (1:30, 1:40, 1:50), ethanol content (32%, 64%, 96%), and extraction time (20, 40, 60 min). The best results in the main part for total (poly)phenols were recorded for sample 4N, amounting to 15.95 mg GAE/g of sample (1:50 ratio, 96% ethanol, 40 min time), while the best result for carotenoids was achieved for sample 12N with a value of 183.52 mg/100 g of dry matter (1:40 ratio, 96% ethanol, 60 min time). The results confirm that conventional shaker extraction, guided by the optimal parameters of the Box–Behnken design with the use of 96% ethanol, provides remarkably high efficiency in isolating the target compounds from orange peel.

